SKRIFTLIG FORESPØRGSEL P-2139/99

af Camilo Nogueira Román (Verts/ALE) til Kommissionen

(18. november 1999)

Om: Mulig lovlig svindel ved anvendelsen af driftsmidlerne i centre for sekundær uddannelse

Kommissionen godkendte den 14. december 1993 et operativt program indgivet af den spanske stats Arbejds- og Socialministerium, som skulle gennemføres i Galicia og omfattede foranstaltninger på områderne erhvervs- og videreuddannelse, forskeruddannelse, efteruddannelse af beskæftigede arbejdstagere, arbejdsmarkedsuddannelser og støtte til integration på arbejdsmarkedet i perioden 1994-1999. Programmet var budgetteret til et maksimalt beløb på 238.707.302 ecu med 75 % finansieret af EF og 25 % af regionalregeringen i Galicia (FSE nr. 940129ESl).

De galiciske lærere, som er foruroligede over den galiciske regionalregerings tendens til konstant at skære ned på bevillingerne til de offentlige uddannelsescentres driftsomkostninger, samtidig med at bevillingerne til den private undervisningssektor stadig øges, har ment, at der i årene 1998-1999 er sket en svigagtig anvendelse af de europæiske midler til det operative program, navnlig i forbindelse med foranstaltningerne til erhvervs- og videreuddannelse som lægger beslag på størstedelen af disse midler. Det svigagtige består i, at de 25 %, som den galiciske regionalregering skal bidrage med, ikke anvendes helt eller delvist, idet erhvervs- og videreuddannelsesforanstaltningernes andel af de pågældende uddannelsescentres fælles driftsomkostninger beregnes som en samlet tildeling på grundlag af et uforholdsmæssigt højt fordelingstal, således at driftsomkostningerne (varme, elektricitet, vand osv.) pr. elev ansættes til et beløb, der er fire gange så højt til de programmer, der er medfinansieret af Den Europæiske Socialfond. Dette betyder, at uddannelsescentrene, samtidig med at der begås svig i forhold til forpligtelserne over for Kommissionen, fratages en meget betydelig del af de midler, der er nødvendige, for at de uddannelsesmæssige opgaver kan varetages forsvarligt.

Påtænker Kommissionen at undersøge disse uregelmæssigheder og kræve, at den galiciske regionalregering opfylder sine forpligtelser i forbindelse med finansieringen af ESF's programmer for erhvervs- og videreuddannelse?

Svar afgivet på Kommissionens vegne af Anna Diamantopoulou

(9. december 1999)

Sidste gang Kommissionen udførte en kontrol af, hvordan støtten fra Den Europæiske Socialfond anvendes i den selvstyrende region Galicien, var i maj 1996- juni 1996, dvs. inden den periode, som det ærede medlem omtaler (1998-1999), og kontrollen afslørede ingen tegn på svindel.

Kommissionen har ikke fra de spanske myndigheder modtaget skrivelser herom med grundlag i Kommissionens forordning (EF) nr. 1681/94 af 11. juli 1994 om uregelmæssigheder og tilbagebetaling af beløb, der uberettiget er udbetalt inden for rammerne af finansieringen af strukturpolitikkerne, samt om oprettelse af et informationssystem på dette område(1).

Derfor bedes det ærede medlem venligst sende Kommissionen alle konkrete og nøjagtige oplysninger, han måtte være i besiddelse af, om den formodet uregelmæssige anvendelse af EFS-støtten i den pågældende selvstyrende region. Efter en analyse af oplysningerne kunne der i givet fald udføres en ny kontrol.

(1) EFT L 178 af 12.7.1994.